ชุมนุมสหกรณ์ช่วยล้างหนี้ครู
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ชุมนุมสหกรณ์ใจป้ำ เตรียมควักกระเป๋า 3,0004,000 ล้านบาท ช่วยครูล้างหนี้นอกระบบ
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.เตรียมจัดสรรเงิน 3,0004,000 ล้านบาท ช่วยปล่อยกู้ครูเพื่อชำระหนี้นอกระบบตามนโยบายของรัฐบาล 
หากรัฐบาลต้องการอัตราดอกเบี้ยเงินกู้ต่ำเพื่อช่วยเหลือ สามารถที่จะจัดหาเงินกู้อัตราดอกเบี้ยพิเศษ (ซอฟต์โลน) เพื่อให้ ชสอ.เป็นผู้บริหารเงิน และปล่อยกู้สหกรณ์ออมทรัพย์ครูนำไปปล่อยกู้ให้ครูนำไปรีไฟแนนซ์หนี้นอกระบบ หนี้บัตรเครดิต และหนี้จากสถาบันการเงินอื่นๆ เพื่อลดภาระการชำระหนี้
ปัจจุบัน สหกรณ์ออมทรัพย์ครูมีประมาณ 110 แห่ง หรือ 100% เป็นสมาชิก ชสอ. และมีครูกว่า 80% ใช้บริการเงินกู้สหกรณ์ออมทรัพย์ครู ดังนั้นช่องทางการบริหาร ชสอ.จะทำให้มีเครือข่ายเข้าถึงการแก้ไขปัญหาหนี้ครูได้ตรงมากที่สุด
นอกจากนี้ ยังสนับสนุนแนวความคิดของรัฐบาลที่จะจัดตั้งธนาคารสหกรณ์ครู ซึ่งสามารถที่จะยกระดับ ชสอ.เป็นธนาคารได้ โดยให้สหกรณ์ออมทรัพย์ต่างๆ ที่กระจายอยู่ทั่วประเทศเป็นสาขาที่จะให้บริการประชาชนระดับกลางถึงล่างในชนบทที่เข้าไม่ถึงแหล่งเงิน ให้เข้าถึงแหล่งเงินและเข้าถึงระบบสถาบันการเงิน
“ในต่างประเทศมีการยกระดับสหกรณ์ออมทรัพย์เป็นธนาคารหลายแห่งเพื่อทำหน้าที่เป็นสถาบันการเงินหรือธนาคารให้บริการคนในชนบท หรือเป็นธนาคารเพื่อประชาชนที่แท้จริง เพราะหลักการของสหกรณ์จะดำเนินงานไม่ได้แสวงหากำไร และเมื่อมีกำไรจะมีการจ่ายปันผลคืนสมาชิก” นายเฉลิมพล กล่าว
อย่างไรก็ตาม ก่อนหน้านี้รัฐบาลเคยมอบหมายให้บริษัทหลักทรัพย์จัดการลงทุน เอ็มเอฟซี ศึกษาความเป็นไปได้การแก้ไขปัญหาหนี้สินครู โดยจัดหาเงินทุน และวิเคราะห์ต้นทุนการเงินที่จะให้ธนาคารพาณิชย์ปล่อยเงินกู้ให้ครูเพื่อนำไปปรับโครงสร้างหนี้ (รีไฟแนนซ์) แต่ก็ต้องล้มเลิกเพราะธนาคารคิดค่าบริหารจัดการที่สูงเกินไปทำให้ดอกเบี้ยที่จะให้เงินกู้ครูเพื่อชำระหนี้นอกระบบสูง
ทั้งยังเห็นว่า แนวทางนี้ไม่ได้เป็นการแก้ไขปัญหา แต่จะทำให้ครูต้องแบกรับภาระการผ่อนชำระมากขึ้น และการล้างหนี้ครูนั้นได้มีการทำมาแล้วหลายครั้ง